愈噓愈勁!迪比利完美復仇 4強又要倒戈
2024年04月17日 10:01
東網電視
更多新聞短片
奧士文尼迪比利兩回合都入波。
巴黎聖日耳門(PSG)喺歐聯絕地反勝巴塞隆拿,MVP唔係入2球嘅基利安麥巴比,而且倒戈嘅奧士文尼迪比利。呢位法國翼鋒上年「背叛」巴塞轉投PSG,全季只有3個入波,但當中2球就係主、客兩回合各入巴塞1球,完美報復球迷嘅狂噓。
迪比利喺首回合為PSG入波,今仗重返西班牙被狂噓,賽前有球迷燒佢件波衫,不過迪比利未受影響,射入追平1比1入波外,反勝嘅關鍵12碼亦係由佢博得,賽後PSG球衣喺更衣室對佢高呼「MVP」,祝賀佢成為今場最佳球員。
迪比利賽後表示:「我理解球迷嘅噓聲,但踢波就係咁樣,每個球場都有噓聲,呢啲情況對我冇影響,我只係專注自己比賽,全力以赴。」PSG喺歐聯4強對多蒙特,又係迪比利另一間前度球會,佢2017年離開多蒙特亦係不歡而散,睇下佢係咪又可以喺舊主面對耀武揚威。